Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 71/04)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) NR. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: -

1. Medlemsstatens ansvarlige myndighed Navn: Ministère de l'Agriculture et de la Pêche - Direction des politiques économique et internationale - Bureau des signes de qualité et de l'agriculture biologique

Adresse: 3, rue Barbet-de-Jouy, F-75349 Paris 07 SP

Tlf. (33) 149 55 81 01

Fax: (33) 149 55 57 85.

2. Ansøgende sammenslutning 2.1. Navn: Confédération régionale des apiculteurs d'Alsace

2.2. Adresse: Maison de l'Agriculture

2, rue de Rome, F-67309 Schiltigheim Cedex

2.3. Sammensætning: producent/forarbejdningsvirksomhed (x) andet ( ).

3. Produktets art: Kapitel 17.02: honning.

4. Varespecifikation (Sammenfatning af betingelserne i artikel 4, stk. 2):

4.1. Navn: Miel d'Alsace.

4.2. Beskrivelse: Et naturprodukt fremstillet af bier ved hjælp af sukkeret fra planter, enten i form af blomsters ekssudater (nektar) eller saft indsamlet af lus (honningdug). Honningen er kendetegnet ved stort vandindhold, ledeevne, syreindhold, HMF-indhold, farve og smag.

Nåletræshonning: brun med et grønt skær, svag lugt af harpiks og en udpræget aroma.

Kastaniehonning: lys til mørkere brun med en aroma af hengemte æbler og en garvesyreagtig lettere bitter smag.

Akaciehonning: lys farve, en fin duft af akacieblomster, robiniearoma med et anstrøg af bikube.

Lindehonning: lys til mørkere gul farve, mynteagtig smag og duft med et lettere bittert anstrøg.

Skovhonning: mørkere farvet honning med en speciel aroma, der skyldes blandingen af honningdug og nektar, den har en kraftig smag og er lettere bitter.

Blomsterhonning: lys til mørkere farve, sammensat aroma på grund af nektarblandingen, meget sød.

4.3. Geografisk område: Bistaderne skal være opstillet i Alsace. Med hensyn til nåletræshonningen er området begrænset til den side af Vogeserne og Jura-bjergene, som er beliggende i Alsace. Kastaniehonningen indsamles i bakkerne i de nedre Vogeser (i områderne Bas-Rhin og Haut-Rhin i skovene omkring Brumath og Haguenau). Lindehonningen stammer fra Hardt-skovene i området Haut-Rhin.

Indsamlingsområderne, som er afgørende for honningens kvalitet og type, ligger fast, hvorimod slyngningen kan finde sted uden for området, forudsat at det er muligt at spore honningen.

4.4. Bevis for oprindelse: Biavlerne og produktionsstederne fastlægges, registreres og kontrolleres. Produktionsstedet skal ligge i Alsace. Kontrollen af, om honningen kan spores, sikres ved, at der føres regnskab med etiketterne, som sammenholdes med produktions- og beholdningsoplysninger.

4.5. Fremstillingsmetode: Bistaderne placeres i områder, der har den skov- eller blomsterforekomst, der er forudsætningen for de forskellige honningtyper, dvs. akacie-, linde-, nåletræs-, kastanie-, skov- og blomsterhonning. Den modne honning koldslynges, klares, oplagres og emballeres. Hvert parti underkastes en fysisk-kemisk analyse og en lugt-, syns- og smagsprøve. Honningen skal desuden opfylde de fysisk-kemiske og organoleptiske kriterier i udbudsbetingelserne.

4.6. Tilknytning: 4.6.1. Honningens særlige kendetegn: Hver type honning har sine egne fysisk-kemiske og organoleptiske kendetegn, som er fastlagt i udbudsbetingelserne, og som er et resultat af regionens forskellige blomsterforekomster. Forskellene i Alsace-honningen er et direkte resultat af øko-systemets diversitet; Alsace er kendetegnet ved bjergområder dækket af nåletræer, bakker og højdedrag med vinmarker, engområder og bøge- og kastanieskove samt åbne landskaber med dyrkede landbrugsarealer og græsmarker. Denne diversitet gør det muligt at indsamle honning fra foråret til begyndelsen af efteråret med en bred vifte af honningtyper.

4.6.2. Historisk og aktuel baggrund - Der er bevisligt blevet fremstillet honning i Alsace siden det 7. årh.

- Fra det 16. årh. stammer forskellige værker, bl.a. en afhandling om biavl fra 1580, som blev brugt som referencedokument i henved to århundreder.

- I anden halvdel af det 19. årh. indtræffer en ny udviklingsfase for biavlen i Alsace; i begyndelsen af det 20. årh. var der over 50000 bistader i Alsace.

- I dag er biavlen i Alsace kendetegnet ved et meget stort antal biavlere (knap 4000), som er samlet i hierarkisk og decentralt opbyggede foreninger. Den regionale konkurrence for Alsace-honning, som afholdes i Colmar, vidner om vitaliteten i dette erhverv.

4.7. Kontrolinstans: Navn: Certiqual (certificeringsorganisation for kvalitetsprodukter fra Alsace)

Adresse: 2, rue de Rome, F-67309 Schiltigheim Cedex.

4.8. Mærkning: Honningen skal være mærket "Miel d'Alsace" med angivelse af type (akacie-, linde-, nåletræs-, kastanie-, skov- eller blomsterhonning).

Friskheds-, kvalitets- og smagsgaranti; særlige kendetegn certificeret af Certiqual F-67309 Schiltigheim Cedex.

4.9. Krav i nationale bestemmelser: -

EF-nr: G/D/00150/2000.08.24.

Dato for modtagelsen af den fuldstændige ansøgning: 30 juli 2001.